La 13an de oktobro okazis la tria lingva festivalo en la Siberia urbo Novosibirsko! La ideo de Dennis Keefe disvastiĝas tra la mondo kaj trovas subtenon de multaj junuloj. Ili aktive vizitas festivalojn, prezentas siajn naciajn lingvojn kaj demonstras siajn talentojn.
#000002
La etoso de la festivalo estis tre amika kaj gaja. Dum la tago okazis 44 diversaj prelegoj, estis prezentitaj 26 lingvoj. La turkan lingvon prezentis tre interesa 14-jara rusa knabo, kiu dum tri jaroj loĝis en Turkio. La portugalan lingvon prezentis internacia paro: ruso-brazilanino. Estis prelego pri la keĉua lingvo. La venintoj ĝuis ludojn kaj dancojn dum paŭzoj inter prelegoj.
#000003
Esperanto estis prezentita trifoje de membroj de Novosibirska Esperanto-klubo. Entute pli ol kvindek homoj, venintaj al la prelegoj pri Esperanto, konatiĝis kun la internacia lingvo. La tuta kvanto da partoprenantoj estis 350 homoj, kaj neniu foriris ĝis la vespero. Dum la fermo de la festivalo sonis kanto pri Esperanto – kantis kaj gitarludis mia filino Daria Arbekova.
#000004
Mi vere ĝojas esti organizanto de la urb-nivela aranĝo, dum kiu Esperanto vekas intereson.
#000005